*Gárdonyi Géza*

**A kutya meg a nyúl**

Valamikor réges-régen,

A világnak kezdetén,

Minden állat békességben

Éldegélt a föld színén.

Ki volt akkor nagyobb úr,

Mint a kutya meg a nyúl!

Erdőn, mezőn együtt jártak,

Együtt ettek, együtt háltak;

Megosztották, amit fogtak,

Szóval összebarátkoztak.

Egyszer, hogy a tél beállott,

És a földre sok hó szállott,

Azt mondja a füles nyúl:

– Rakjunk tüzet, kutya úr!

– Rakjunk tüzet, aki lelke!

Ne reszkessünk a hidegbe!

Nosza hamar gallyat szednek,

Tüzet raknak, melegszenek.

Melegítik bundájokat,

Általfázott irhájokat.

Hej, de jó a meleg télen,

A havas zord erdőszélen!

Azt mondja a vidám nyúl:

– Játsszunk most már, kutya úr!

– Mit játsszunk? Tán lakadalmat!

– Jól van, játsszunk lakadalmat:

Cincogjunk meg brummogjunk,

Ugrándozzunk, táncoljunk.

Azzal felszökken a nyúl.

Szembe vele kutya úr.

Ugrándoznak, bokáznak,

Keringélnek, cicáznak.

S hogy a táncot szebben járják,

Egymást vígan átugrálják.

Hogyan, hogysem, mi történik!

Az állatok így beszélik:

Ahogy ottan ugrándoznak,

Nevetgélnek, bolondoznak,

Meglökte a kutyát a nyúl,

S tűzbe ugrott a kutya úr!

– Vau! – üvölt a kutya –

Mit csináltál, te buta!

S hogy így rája kurjantott,

A farkába kaffantott.

A nyúl, uccu, vesd el magad!

Farka nélkül tovaszalad.

Nem kergeti a kutya:

Leégett a papucsa!

Azóta csepp a nyúl farka,

S meztelen a kutya talpa,

S azóta van, hogy a nyúl

Mindig búvik és lapul.

Mert a kutya, ha teheti,

Mindig, mindig megkergeti.